钦定古今图书集成/明伦汇编/交谊典/第038卷 > 邵二泉集 > 《代杨推官洎上吕相公求见书》前人
## 钦定古今图书集成/明伦汇编/交谊典/第038卷 > 邵二泉集 > 《代杨推官洎上吕相公求见书》前人

某闻古者尧、舜、禹之为君也，有皋、夔、益稷之徒者为
其臣；而汤之王也，亦有仲虺、伊尹者。周之始兴也，有
周公、召公；其复兴也，有方叔、邵虎、申甫之徒。下而至
汉。其初也，功臣尢多，而称善相者曰萧、曹，其后曰丙、
魏。唐之始则曰房、杜，既而曰姚、宋者，是皆能以为功
德佐其君，而卓然特以名出众而见于世者。夫《诗》《书》
之所美，莫大乎尧舜三代；其后世之盛者，莫盛乎汉
与唐。而其兴也，必有贤哲之臣出其际，而能使其君
之功业名誉，赫然光显于万世而不泯。故每一读其
书，考其事，量其功，而想乎其人，疑其瓌杰奇怪，若神
人然，非如今世之人可得而识也。夫其人已亡，其事
已久，去数千百岁之后，徒得其书而一读之，犹灼然
如在人耳目之际，使人希慕称述之不暇，况得身出
于其时，亲见其所为而一识其人，则虽奔走俯伏，从
妾圉，执鞭扑，犹为幸欤。某尝诵于此，而私自为恨者
有日矣。国家之兴，七十有五年矣，礼乐文章，可谓太
平，而杰然称王公大人于世者，往往而出。凡士之得
身出于斯时者，宜为幸矣，又何必忽近以慕远，违目
而信耳，且安知后之望今，不若今之望昔者邪？然其
实有若不幸者。某生也少贱而愚，贱则不接乎朝廷
之间，愚故不能与于事，则虽有王公大人者并出，而
欲一往识之，乃无一事可因而进焉。噫！古之君子在
上，不幸而不得出其间；今之君子在上，幸而亲见矣，
又以愚贱见隔而莫可望焉，是真可闵叹也已！然尝
独念昔者有闻于先君大夫，似有可以藉而为说以
干进于左右者，试一陈之：先君之生也，好学勤力，以
孤直不自进于时。其晚也，始登朝廷，享荣禄，使终不
困，其志而少伸者，盖实出于大君子之门，则相公之
于杨氏不为无恩矣。某不肖，莫能继大先君之世，而
又苟欲藉之以有绪于阍人，诚宜获罪于下执事者
矣。然而不询于长者，不谋于蓍龟，而决然用是以自
进者，盖冀万一得偿其素所愿焉，虽及门而获罪，不
犹愈于“望古”而自为恨者耶？言狂计愚，伏惟聪明，幸
赐察焉。